SELETUSKIRI

Venemaa Föderatsioon on Maailma Kaubandusorganisatsiooniga (WTO) ühinemise raames nõustunud vähendama toorpuidutoodete suhtes praegu kohaldatavaid ekspordimaksumäärasid. Teatavat liiki puidust, nimelt teatavat liiki okaspuidust (st kuusk ja mänd) toodete ekspordi puhul on Venemaa nõustunud kehtestama tariifikvoodid ja eraldama teatava kvoodiosa Euroopa Liidule. Tariifikvootide raames kohaldatakse ekspordimaksumäärasid oluliselt piiratud tasemel (st 13 % kuuse ja 15 % männi puhul, võrrelduna praeguse 25 % piiranguteta kvoodivälise ekspordimaksumääraga, kuid mitte vähem kui 15 eurot/m³). Need Venemaa Föderatsiooni erikohustused on lisatud WTO kontsessioonide loendisse V osa lisana.

Kirjavahetuse vormis kahepoolses lepingus (edaspidi „leping”) on esitatud üldsätted asjaomaste ELi jaoks eraldatud eritariifikvootide osade rakendamise kohta. Eelkõige on lepingus sätestatud, et tariifikvootide ELi osa koguseid haldab EL ning Venemaa Föderatsioon väljastab ekspordilitsentsid, mille aluseks on ELi väljastatud asjakohane impordidokumentatsioon.

Samuti on lepingus sätestatud, et EL ja Venemaa Föderatsioon täpsustavad lepingu jõustumise ajaks tariifikvootide haldamise tehnilised üksikasjad. Nimetatud tehnilised üksikasjad sisalduvad ELi ja Venemaa Föderatsiooni vahel kokku lepitud protokollis (edaspidi „protokoll”). Protokolliga kehtestatakse eeskirjad ekspordi tariifikvootide ja nende raames toimuva ekspordi haldamise kohta, sealhulgas sätted Euroopa Liidu pädevate asutuste ja Venemaa Föderatsiooni valitsuse koostöö kohta, mis on vajalik süsteemi piisava toimimise tagamiseks.

ELil on tariifikvootide vastu suur huvi, sest nendega kaasneb Venemaalt pärit puidu ekspordi puhul olulisi eeliseid, kuna kvoodisisesed maksumäärad on märkimisväärselt väiksemad võrreldes piiranguteta kvoodiväliste maksumääradega. ELi metsatööstust ja selle järgtööstuse kasutajaid (nt paberi-, ehitus- ja mööblitööstus) on negatiivselt mõjutanud Venemaa Föderatsiooni poolt alates 2007. aastast kohaldatavate puidu ekspordimaksude pidev suurendamine. ELi ettevõtjad soovivad nüüd saada märkimisväärselt paranenud tingimustel juurdepääsu kõnealusele toormele ning tariifikvootide kehtestamine vastab sisuliselt nende huvidele.

Et tagada lepingus ja protokollis sätestatud haldamissüsteemi tulemuslik kohaldamine Venemaa Föderatsiooni ühinemisel WTOga, kohaldatakse lepingut ja protokolli ajutiselt alates kuupäevast, mil Venemaa Föderatsioon ühineb WTOga. Nõukogu 14. detsembri 2011. aasta otsuse 2012/105/EL (Euroopa Liidu nimel lepingu ja protokolli allkirjastamise ja nende ajutise kohaldamise kohta) artiklis 3 on kinnitatud, et nii lepingut kui ka protokolli kohaldatakse ajutiselt kuni lepingu sõlmimiseks vajalike menetluste lõpuleviimiseni.

Komisjonile tuleks anda volitused võtta rakendusaktiga vastu sätted, mis on vajalikud ELi suunduva ekspordi jaoks eraldatud tariifikvoodi alla kuuluvate koguste haldamiseks. Nõukogu 14. detsembri 2011. aasta otsuse 2012/105/EL (Euroopa Liidu nimel lepingu ja protokolli allkirjastamise ja nende ajutise kohaldamise kohta) artikliga 4 on komisjoni volitatud võtma vastu üksikasjalikud eeskirjad protokolli artikli 5 lõikele 2 vastava kvoodikasutuslubade jaotamise meetodi kohta ja muud sätted, mida on vaja Euroopa Liitu suunduvale ekspordile eraldatud tariifikvootide koguste haldamiseks Euroopa Liidus. Selle alusel on komisjoni 12. juuni 2012. aasta rakendusmäärusega (EL) nr 498/2012 kehtestatud vajalikud ajutised rakenduseeskirjad, et ELi tariifikvootide osa haldamine toimiks täiel määral selleks ajaks, kui Venemaa Föderatsioon ühineb WTOga. Komisjoni rakendusmääruse (EL) nr 498/2012 kohaldamine lõpeb kuupäeval, mil lõpeb protokolli ajutine kohaldamine (vt komisjoni rakendusmääruse (EL) nr 498/2012 artikli 20 lõige 2). Seepärast tuleks seadusandliku tavamenetluse kohaselt vastu võetava Euroopa Parlamendi ja nõukogu määrusega volitada komisjoni võtma vastu vajalikud lõplikud rakendussätted.

Selleks et ELi tariifikvootide osa haldamine toimiks täiel määral ajaks, mil Venemaa Föderatsioon ühineb WTOga, on komisjoni rakendusmääruse (EL) nr 498/2012 7. peatükiga kehtestatud sätted teatavate ettevalmistavate meetmete kohta, mis tuleb võtta kohe, kui ajutine rakendusmäärus on jõustunud. Kõnealused ettevalmistavad meetmed on vajalikud maksimaalsete impordikoguste (nn ülemmäärad) arvutamiseks nende äriühingute jaoks, kes väidavad end olevat „senised importijad” lepingu ja protokolli kohaldamise esimese kolme kvoodiperioodi jooksul (vt protokolli artikli 5 lõige 4).

Komisoni rakendusmääruse (EL) nr 498/2012 alusel võetavate ettevalmistusmeetmete õiguslikud tagajärjed tuleks seega säilitada uue rakendusmäärusega, mille komisjon võtab vastu, et tagada ettevõtjatele õiguskindlus ja õiguslik järjepidevus.

2012/0217 (COD)

Ettepanek:

EUROOPA PARLAMENDI JA NÕUKOGU MÄÄRUS

Venemaa Föderatsioonist Euroopa Liitu eksporditava puidu suhtes kehtivate tariifikvootide eraldamise kohta

EUROOPA PARLAMENT JA EUROOPA LIIDU NÕUKOGU,

võttes arvesse Euroopa Liidu toimimise lepingut, eelkõige selle artiklit 207,

võttes arvesse Euroopa Komisjoni ettepanekut,

olles edastanud seadusandliku akti eelnõu liikmesriikide parlamentidele,

tegutsedes tavapärase seadusandliku menetluse kohaselt[1]

ning arvestades järgmist:

(1) Arvestades toorpuidu impordi majanduslikku tähtsust Euroopa Liidu jaoks ja samuti Venemaa Föderatsiooni kui toorpuidu tarnija olulisust liidu jaoks, on komisjon pidanud Venemaa Föderatsiooniga läbirääkimisi Venemaa Föderatsiooni kohustuste üle vähendada oma praegu kohaldatavaid eksporditollimakse, mis kehtivad toorpuidu suhtes, või need tollimaksud kaotada.

(2) Need kohustused, mis kantakse Venemaa Föderatsiooni ühinemisel Maailma Kaubandusorganisatsiooniga (WTO) Venemaa kontsessioonide loendisse, hõlmavad tariifikvoote, mida kohaldatakse teatavat liiki okaspuidu ekspordi suhtes ja millest osa on eraldatud liitu suunduvale ekspordile.

(3) Komisjon pidas Venemaa Föderatsiooni WTOga ühinemise teemaliste läbirääkimiste raames liidu nimel Venemaa Föderatsiooniga läbirääkimisi kirjavahetuse vormis lepingu üle, milles käsitletakse teatava Venemaa Föderatsioonist liitu eksporditava okaspuidu suhtes kohaldatavate tariifikvootide haldamist[2] (edaspidi „leping”).

(4) Nagu kõnealuses lepingus ette nähtud, on EL ja Venemaa Föderatsioon pidanud läbirääkimisi ELi ja Venemaa Föderatsiooni valitsuse vahel kokku lepitud protokolli[3] (edaspidi „protokoll”) kantud tariifikvootide haldamise tehniliste üksikasjade üle.

(5) 14. detsembril 2011 võttis nõukogu vastu otsuse 2012/105/EL,[4] millega anti luba allkirjastada leping ja protokoll ning kohaldada neid ajutiselt alates Venemaa Föderatsiooni ühinemisest WTOga. Leping ja protokoll allkirjastati 16. detsembril 2011.

(6) Lepingu sätete kohaselt haldab liit talle eraldatud tariifikvoote oma sisemenetluste abil. Otsusega 2012/105/EL on sätestatud, et komisjon võtab vastu üksikasjalikud eeskirjad protokollile vastava kvoodikasutuslubade jaotamise meetodi kohta ja muud sätted, mida on vaja liitu suunduvale ekspordile eraldatud tariifikvootide koguste haldamiseks liidus. Komisjoni 12. juuni 2012. aasta rakendusmäärusega (EL) nr 498/2012 (Venemaa Föderatsioonist Euroopa Liitu eksporditava puidu suhtes kehtivate tariifikvootide eraldamise kohta)[5] on kehtestatud vajalikud ajutised rakenduseeskirjad, et liidu tariifikvootide osa haldamine toimiks täiel määral selleks ajaks, mil Venemaa Föderatsioon ühineb WTOga. Kõnealuse määruse kohaldamine lõpeb, kui leping ja protokoll sõlmitakse ja need jõustuvad.

(7) Selleks, et tagada lepingu ja protokolli jõustumisel nende rakendamiseks ühetaolised tingimused, tuleks komisjonile anda rakendusvolitused. Kõnealuseid volitusi tuleks kasutada vastavalt Euroopa Parlamendi ja nõukogu 16. veebruari 2011. aasta määrusele (EL) nr 182/2011, millega kehtestatakse eeskirjad ja üldpõhimõtted, mis käsitlevad liikmesriikide läbiviidava kontrolli mehhanisme, mida kohaldatakse komisjoni rakendusvolituste teostamise suhtes[6].

(8) Selleks et võtta lepingu ja protokolli rakendamiseks vastu rakendusaktid, millega sätestatakse eeskirjad kvoodikasutuslubade jaotamise meetodi kohta ja mis tahes muud sätted, mida on vaja liitu suunduvale ekspordile eraldatud tariifikvootide koguste haldamiseks liidus, tuleks kasutada kontrollimenetlust, kuna need aktid on ühise kaubanduspoliitikaga seotud aktid ja kuuluvad seetõttu määruse (EL) nr 182/2011 artikli 2 lõike 2 punkti b alapunkti iv kohaldamisalasse.

(9) Ettevõtjatele õiguskindluse ja õigusliku järjepidevuse tagamiseks tuleks rakendusmääruse (EL) nr 498/2012 alusel juba võetud ettevalmistavate meetmete õiguslikud tagajärjed säilitada uute, käesoleva määruse kohaselt vastu võetavate rakendusaktidega, nii nagu oleks kõnealused ettevalmistavad meetmed võetud kõnealuste uute rakendusaktide asjakohaste sätete alusel,

ON VASTU VÕTNUD KÄESOLEVA MÄÄRUSE:

Artikkel 1

1. Rakendades Euroopa Liidu ja Venemaa Föderatsiooni vahelist lepingut, milles käsitletakse Venemaa Föderatsioonist Euroopa Liitu eksporditavale puidule kohaldatavate tariifikvootide haldamist, ja kõnealuse lepingu kohaseid tehnilisi üksikasju käsitlevat protokolli, võtab komisjon vastu üksikasjalikud eeskirjad protokolli artikli 5 lõikele 2 vastava kvoodikasutuslubade jaotamise meetodi kohta ja muud sätted, mida on vaja liitu suunduvale ekspordile eraldatud tariifikvootide koguste haldamiseks liidus. Need rakendusaktid võetakse vastu artiklis 2 osutatud kontrollimenetluse kohaselt.

2. Lõikes 1 osutatud rakendusaktidega säilitatakse rakendusmääruse (EL) nr 498/2012 kohaselt võetud ettevalmistavate meetmete õiguslikud tagajärjed.

Artikkel 2

Komisjoni abistab otsuse 2012/105/EL artikli 5 alusel asutatud puidukomitee. Kõnealune komitee on komitee määruse (EL) nr 182/2011 tähenduses. Puidukomitee võib kontrollida kõiki lepingu ja protokolli kohaldamisega seotud küsimusi, mille komisjon on tõstatanud või mida liikmesriik on taotlenud.

Kui on viidatud käesolevale artiklile, kohaldatakse määruse (EL) nr 182/2011 artiklit 5.

Artikkel 3

Käeolev määrus jõustub selle Euroopa Liidu Teatajas avaldamise päeval.

Käesolev määrus on tervikuna siduv ja vahetult kohaldatav kõikides liikmesriikides.

Brüssel,

Euroopa Parlamendi nimel Nõukogu nimel

president eesistuja

[1] Euroopa Parlamendi [XXX] aasta seisukoht ja nõukogu [XXX] aasta otsus.

[2] ELT L 57, 29.2.2012, lk 3.

[3] ELT L 57, 29.2.2012, lk 5.

[4] ELT L 57, 29.2.2012, lk 1.

[5] ELT L 152, 13.6.2012, lk 28.

[6] ELT L 55, 28.2.2011, lk 13.